Valášek, Tomáš, poslanec NR SR (2022-10-04):
Vďaka, pán predsedajúci. Dámy a páni, hostia, žiaci, koľkatáci ste? (Reakcie z pléna.) Štvrtáci, štvrtáci, ja mám prváka doma, ten vie o politike len toľko, že sa v nej nosia kravaty. Takže vitajte, vitajte ešte raz (Reakcie z pléna.) Dámy a páni, pred pár mesiacmi si Slovensko presadilo na Európskej rade výnimku, na základe ktorej môže ešte nejaký čas dovážať ropu z Ruske federácie, a to aj po decembri tohto roku. V tom čase, samozrejme, nastupuje pre drvivú väčšinu členských štátov zákaz, embargo na dovoz ruskej ropy. Nechcem a nebudem na tomto mieste polemizovať o múdrosti tejto výnimky. Je to vec, na ktorej sa aj múdri ľudia legitímne nezhodnú. Všetci sa zhodneme, že životné hospodárske záujmy Slovenskej republiky sú prvoradé, ale môžme mať legitímne rozdiely v tom, že či zákaz dovozu ruskej ropy tieto záujmy ohrozil alebo nie. Ja len pripomínam, že samotný šéf skupiny MOL, materskej spoločnosti, ktorá vlastní Slovnaft, v rozhovore povedal, že aj Slovnaft by vedel prejsť na spracovávanie ropy zo zdrojov iných ako ten ruský, možno nie v tých istých objemoch, ale veď nie sú ani jediný dodávateľ na slovenský trh. Nech už to bolo ako bolo, dnes sme v situácii, že sme jednou z iba, tuším, troch krajín, ak sa nemýlim, Maďarsko a Česko sú tie jediné dve, ktoré budú môcť naďalej dovážať ropu z Ruska aj potom, čo pre drvivú väčšinu členských krajín EÚ vstúpi do platnosti embargo na takýto dovoz. To bude mať dva následky. Tým prvým je tak trošku bonanza pre tie firmy, ktoré tú ruskú ropu dovážajú, u nás Slovnaft. Idú totiž užívať výhodu oproti konkurentom na miestnom trhu s palivami. Ropa z Ruska je totiž oproti rope Brent, od ktorej sa odvádzajú ceny na benzínových pumpách, predávaná s podstatnou zľavou. Je to preto, lebo o tú ruskú ropu nie je záujem. Vladimír Putin sa jej nevie inak zbaviť ako tak, že ju predá niekedy až s 30-percentnou zľavou. Keďže ostatné krajiny EÚ túto lacnú ropu nemôžu kupovať, kupujú z iných zdrojov. Naše spoločnosti ešte budú môcť, užívajú si tým konkurenčnú výhodu oproti ostatným na tomto trhu a budú mať tak ďalší bonus už beztak k nadmernému zisku, ktorý zariadil Vladimír Putin tým, že destabilizoval trhy nielen s ropou, ale so všetkými energiami. Okej. Možno si poviete, čo nám má záležať na tom, že MOL, Slovnaft a zvyšok tej hŕstky firiem v našom regióne získajú nejakú nefér výhodu voči OMV, Shellu či iných. Možno by nás to ako lokalpatriotov malo aj tešiť. No také jednoduché to totiž nie je. Popri tých firmách je tu ďalší aktér, ktorý na celej veci pekne zarába, a volá sa Vladimír Putin. Celou pointou embarga na ruskú ropu alebo na dovoz ruskej ropy totiž, samozrejme, bolo vypnúť príjem, ktorý priamo pomáha Ruskej federácii financovať vojenskú agresiu voči Ukrajine. Agresiu, ktorú sme ako krajina jasne a správne odsúdili ústami tejto vlády, ale sme v takej absurdnej situácii, že my na jednej strane aj pomáhame Ukrajine vojenskou, materiálnou a finančnou pomocou, ale zároveň pomáhame Putinovi viesť vojnu proti tej istej krajine, ktorej pomáhame sa brániť. Nuž, ak vám to pripadá ako Kocúrkovo a čistá absurdita, tak preto, že to tak je. Môžeme si za túto situáciu prevažne sami tým, že firmy na Slovensku sa príliš upreli na dovoz surovín z Ruska. Tento návrh zákona by to zmenil. Tento návrh zákona totiž má za účel túto dnešnú absurdnosť riešiť tým, že zoberie dovozcom ruskej ropy dôvod spoliehať sa naďalej na dodávky energie z krajiny, ktorá dnes Slovensko otvorenie označuje za nepriateľa. Nie, nemáme za cieľ a tento návrh určite nemá za účel zničiť tieto firmy ekonomicky, neberie nikomu ani tie extra príjmy, ktoré už dnes majú kvôli tomu, že ceny ropy vyleteli tak hore. Cieľom tohto návrhu je zdaniť len a len ten zisk, ktorý je priamo vytvorený nákupom lacnej ruskej ropy. Čiže popritom, že majú už teraz tie energetické firmy vyšší príjem, lebo Vladimír Putin rozkolísal ceny z ropy, Slovnaft, MOL a pár ďalších firiem má ešte ďalší extra príjem vďaka tomu, že ako jediní v Európe dovážajú ruskú ropu. Náš návrh zákona, táto daň sa týka len a len tohto druhého zdroju príjmu. Nie je v záujme Slovenskej republiky, aby táto de facto pomoc Ruskej federácii, ktorú nákupom ruskej ropy poskytujeme, trvala ani o sekundu dlhšie, ako je absolútne potrebné. Dokonca sa odvážim tvrdiť, že pokračovanie v týchto nákupoch po invázii Ukrajiny asi vôbec nebolo potrebné. Tu sa vraciam späť k tomu, že tá výnimka mala byť, alebo nie. Ako chceme dosiahnuť to, že zoberieme dovozcom dôvod dovážať lacnú ruskú ropu 100-percentným zdanením zisku z dovozu ropy s pôvodom v Ruskej federácii s tým, že zisk vypočítame z rozdielu medzi referenčnou cenou, teda cenou ropy Brent a priemernou cenou obstarávania tej ropy z Ruska. Dámy a páni, táto daň popri tom, že pretaví de facto vojnový profit v príjem do štátnej pokladnice, zároveň umožní vláde kompenzovať straty, ktoré ľuďom na Slovensku ruská agresia spôsobila, či je to už vo forme nárastu energií, cien energií, či inak. Takže, ak hľadáte návrh zákona, ktorý aj odreže pomoc agresorovi, aj vytvorí extra zdroj na pomoc ľuďom v núdzi na Slovensku, tak, prosím, podporte tento návrh zákona. Ďakujem, pán predsedajúci.